Jong man sterf by gewilde Pta-oordDie rotspoel by Nkwe Pleasure Resort. Argieffoto: Via nkwepark.co.za ŉ 24-jarige man is Saterdag by ŉ gewilde vakansieoord oos van Pretoria dood. Kapt. Marissa van der Merwe, polisiewoordvoerder, het aan Maroela Media gesê die voorval het omstreeks 13:45 by die rotspoel by die Nkwe-oord in Tierpoort plaasgevind. “Die man was ŉ dagbesoeker en was saam met ŉ groep vriende. Hy en ŉ vriend was op die rotse by die watergat. ŉ Spelery het glo ontstaan en hulle het besluit om saam van die rotse in die water in te spring. Hy het vermoedelik iets getref toe hy en die vriend saam in die water geland het en onder die water verdwyn,” het Van der Merwe gesê. Omstanders het dadelik na die man begin soek, maar hulle kon hom nie opspoor nie. Paramedici van Netcare 911 en die polisie se duikeenheid in Silverton is na die toneel ontbied. Die man se liggaam is ŉ halfuur nadat polisieduikers op die toneel gekom het gevind en uit die water gehaal. Chris Botha, woordvoerder van Netcare 911, het gesê niks kon vir die man gedoen word nie en hy is omstreeks 16:00 op die toneel dood verklaar. Dr. Hennie Annandale, eienaar van die oord, het Maandag aan Maroela Media gesê hulle betreur die voorval en het sy medelye teenoor die oorledene se vriende en familie uitgespreek. “Die rotspoel is ŉ gewilde aantrekkingspunt en piekniekplek aangesien dit ŉ natuurlike formasie langs die rivier is. Daar is duidelike kennisgewings by die watergat aangebring wat mense waarsku. As hulle daar swem, doen hulle dit op eie risiko,” het Annandale gesê. Hy het gesê daar het al van tevore mense daar verdrink, maar dié was die jongste geval in ŉ paar jaar. Annandale het gesê die moontlikheid dat die twee vriende saam ingespring en mekaar vermoedelik in die lug gestamp het, het veroorsaak dat die oorledene iets getref het. Annandale het besoekers versoek om nie in die rotspoel te swem nie. Die Welbekend-polisie doen ŉ geregtelike doodsondersoek om te bepaal of die man sy nek gebreek, weens ŉ hoofbesering dood is en of hy verdrink het. Die oorledene se naam kan nie nog bekend gemaak word nie totdat al sy familielede van sy dood in kennis gestel is. OPVOLG: Tragedie by Pta-oord: Jong slagoffer se naam bekend